kykNET Buite Ekspo op pad binneland toeAvontuurlustiges het baie om na uit te sien. (Foto: Verskaf) Die kykNET Buite Ekspo is op pad Limpopo toe en is die perfekte geleentheid om op hoogte van die jongste neigings in die kampeermark te bly. Ná ŉ uiters suksesvolle Wes-Kaapse ekspo in Maart vanjaar, wat deur meer as 22 000 feesgangers besoek is, word dié ekspo vanjaar ook 24 tot 26 Junie by die Sondela-natuurreservaat net buite Bela-Bela aangebied. Dié ekspo beloof om ŉ lekker uitstappie vir die hele gesin te wees en vind plaas in ŉ veilige plaasatmosfeer sowat 80 km buite Pretoria. Soos altyd kan kamp- en natuurliefhebbers uitsien na talle buitelewe-uitstallers wat van die nuutste kampeertoerusting, woonwaens en 4×4-produkte op die mark beskikbaar het. Alle uitstallings word aangebied soos wat dit werklik deur die koper gebruik sal word. Feesgangers kan uitsien na heerlike plaaslike vermaak. (Foto: Verskaf) Avontuurlustiges sal danksy Action Ford Modimolle die Ford Raptor-ervaring kan geniet en gratis saam met ervare bestuurders dié ryding eerstehands ervaar. Ekspo-besoekers sal ook gratis saam met die immergewilde André de Villiers (Mnr. 4×4), aanbieder van Safari 4×4 Roetes op kykNET, in sy Volkswagen Amarok kan ry. Daar sal verder ook helikopter- sowel as kameelritte beskikbaar wees. Die meer kunssinniges kan uitsien na ŉ kuns- en snuffelmark en die kleingoed kan van hul energie ontslae raak by die pretpark of ŉ heerlike vertoning van Jakkie Louw se Felias en Pokkel geniet. Jimmy’s Sauces sorg oudergewoonte vir ŉ smullekker braaikompetisie saam met gewilde kykNET‑akteurs van sepies soos Binnelanders en Getroud met rugby. Danksy Hankook Tyres sal verskeie kunstenaars, onder wie Pieter Smit, Irene-Louis van Wyk, die sanggroep Adam en Droomsindroom vir ure se vermaak sorg. Feesgangers kan ook uitsien na smullekker kos asook ŉ verskeidenheid “verversingstuine”, wat alles van tee tot wyn sal bedien. Die nodige Covid-19-maatreëls sal ingevolge die jongste wetgewing nagekom word.